b"\n_START_ARTICLE_\nFreiberg (Sachsen)\n_START_SECTION_\nGeografi\n_START_PARAGRAPH_\nFreiberg ligger ved nordskr\xc3\xa5ningen af Erzgebirge, p\xc3\xa5 vestsiden af floden Freiberger Mulde. I \xc3\xa6ldre tider var Freiberg omgivet af en ringformet bymur. Kun rester st\xc3\xa5r tilbage af selve bymuren, men den kan fortsat genfindes som et gr\xc3\xb8nt b\xc3\xa6lte omkring bykernen.\n_START_SECTION_\nByudvidelser\n_START_PARAGRAPH_\nI 1907 og 1908 blev forstederne Freibergsdorf og Friedeburg lagt til den historiske by. I 1950'erne fulgte Waldhufendorf, Lo\xc3\x9fnitz og den spredtbebyggede Kreis L\xc3\xb6\xc3\x9fnitz. I 1979 blev Halsbach p\xc3\xa5 \xc3\xb8stsiden af Freiberger Mulde indlemmet. De forel\xc3\xb8big sidste byudvidelser kom i 1994, da Zug og Kleinwaltersdorf blev en del af Freiberg.\n_START_SECTION_\nHistorie\n_START_PARAGRAPH_\nFrem til 1168 var omr\xc3\xa5det hvor Freiberg ligger, tyndt beboet. Dette \xc3\xa5r fandt vejfarende s\xc3\xb8lv her, og snart oplevede omr\xc3\xa5det en stor tilstr\xc3\xb8mning af mennesker. De f\xc3\xb8rste betydelige fund blev gjort ved den lille landsby Christiansdorf, som blev kimen til det som snart skulle blive bjergstaden Freiberg. Borgen Friedenstein og en husklynge ved Obermarkt blev ogs\xc3\xa5 en del af byen som voksede frem mellem 1170 og 1220. Foruden at bringe herskerne i Meissen store skatteindt\xc3\xa6gter, udviklede byen sig hurtigt til at blive b\xc3\xa5de et handels- og finanscentrum, og fra 1240 fik Freiberg privilegium til at  pr\xc3\xa6ge m\xc3\xb8nter. Snart fandt byen det n\xc3\xb8dvendig at beskytte sig, og en ringmur med 39 t\xc3\xa5rne blev bygget. Rester af denne st\xc3\xa5r fortsat. I denne f\xc3\xb8rste blomstringsperioden blev der hvert \xc3\xa5r udvundet i gennemsnit seks ton rent s\xc3\xb8lv._NEWLINE_Omkring 1350 aftog s\xc3\xb8lvproduksjonen m\xc3\xa6rkbart; alligevel trivedes, og kom sig ogs\xc3\xa5 efter bybranden i 1484. I 1542 blev den \xc3\xb8verste bjergmyndighed for Sachsen lagt til Freiberg, og helt frem til 1945 havde tysk bjergmyndighed s\xc3\xa6de i Freiberg. Vinteren 1642/-43 \xe2\x80\x93 under tredive\xc3\xa5rskrigen \xe2\x80\x93 var Freiberg belejret af svenske tropper. Schwedendenkmal i Albertparken mindes begivenheden. P\xc3\xa5virkningerne fra under tredive\xc3\xa5rskrigen og senere syv\xc3\xa5rskrigen bragte Freiberg ind i en stagnation. I 1765 blev Bjergakademiet grundlagt, og denne ledende institution i tysk bjergv\xc3\xa6sen har siden v\xc3\xa6ret en hj\xc3\xb8rnesten i Freiberg. Den dag i dag er Bjergakademiets efterf\xc3\xb8lger \xe2\x80\x93 det tekniske universitet \xe2\x80\x93 byens st\xc3\xb8rste arbejdsgiver._NEWLINE_Et sidste opsving i s\xc3\xb8lvudvindingen fandt sted i 1800-tallet, men mod slutningen af \xc3\xa5rhundredet gik det j\xc3\xa6vnt nedover, og i 1913 lukkede s\xc3\xb8lvgruberne endeligt. Under Det tredje rige kom der  gang i drift efter andre metaller, som bly, zink og tin. Denne virksomhed fortsatte i DDR-tiden, men i 1969 m\xc3\xa5tte den sidste grube lukke. I takt med tilbagegangen i grubedriften fremvoksede imidlertid andre industrier , og i l\xc3\xb8bet af 1800- og 1900-tallet \xc3\xb8gedes befolkningen fra under 10.000 til over 50.000 i 1990. Efter Tysklands genforening er folketallet g\xc3\xa5et noget ned._NEWLINE_Den 29. Juni 1985 blev der i Freiberg indviet et mormon-tempel med regeringens accept og st\xc3\xb8tte (dog ikke finansiel). Det var i sig selv sensationelt, idet DDR's regering ikke i almindelighed var kendt for at v\xc3\xa6re religionsvenlig. \xc3\x85rsagen til at der blev etableret et mormon-tempel her, var dels at der i det nuv\xc3\xa6rende Sachsen historisk har v\xc3\xa6ret en relativ h\xc3\xb8j koncentratione af mormoner, og dels at man ved at v\xc3\xa6lge en mindre by som Freiberg, frem for eksempelvis Dresden eller Chemnitz, fors\xc3\xb8gte at undg\xc3\xa5 for megen offentlig opm\xc3\xa6rksomhed omkring stedet- Det lykkedes imidlertid kun ringe, idet der i den uge der var \xc3\xa5bent hus kom ikke mindre end 90.000 bes\xc3\xb8gende nysgerrige g\xc3\xa6ster."